Kommissionens afgørelse

af 20. august 2002

om afslutning af antidumping- og antisubsidieprocedurerne vedrørende importen af visse magnetplader (3,5"-disketter) med oprindelse i Indien

(meddelt under nummer K(2002) 3082)

(2002/661/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 2238/2000(2), særlig artikel 9,

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab(3), særlig artikel 14,

efter høring af det rådgivende udvalg, og

ud fra følgende betragtninger:

A. PROCEDURE

(1) Den 29. oktober 2001 modtog Kommissionen to klager vedrørende angiveligt skadevoldende dumping og skadevoldende subsidiering ved import til Fællesskabet af visse magnetplader (3,5"-disketter) med oprindelse i Indien.

(2) Begge klager blev indgivet af Committee of European Diskette Manufacturers (Diskma) ("klageren") på vegne af EF-producenter, der tegner sig for en væsentlig del af den samlede produktion i Fællesskabet af visse magnetplader (3,5"-disketter).

(3) Disse klager indeholdt umiddelbare beviser for dumping og subsidiering og væsentlig skade som følge heraf, som blev anset for at være tilstrækkelige til at berettige, at der blev indledt såvel en antidumping- som en antisubsidieprocedure.

(4) Efter høring af det rådgivende udvalg indledte Kommissionen ved to separate meddelelser, der blev offentliggjort den 13. december 2001 i De Europæiske Fællesskabers Tidende(4), derfor en antidumping- og en antisubsidieprocedure vedrørende import til Fællesskabet af visse magnetplader (3,5"-disketter), der tariferedes under KN-kode ex 8523 20 90 og havde oprindelse i Indien.

(5) Kommissionen underrettede officielt de EF-producenter, eksporterende producenter, importører, brugere og leverandører, som den vidste var berørt af sagen, repræsentanterne for eksportlandet og klageren om indledningen af proceduren. De interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

B. TILBAGETRÆKNING AF KLAGERNE OG AFSLUTNING AF PROCEDURERNE

(6) Ved brev af 25. juni 2002 til Kommissionen trak Diskma formelt sine klager om antidumping og antisubsidier vedrørende import af visse magnetplader (3,5"-disketter) med oprindelse i Indien tilbage.

(7) I henhold til artikel 9, stk. 1, i forordning (EF) nr. 384/96 og til artikel 14, stk. 1, i forordning (EF) nr. 2026/97 kan proceduren afsluttes, hvis klagen trækkes tilbage, medmindre en sådan afslutning ikke vil være i Fællesskabets interesse.

(8) Kommissionen fandt, at procedurerne burde afsluttes, da undersøgelsen ikke har vist, at en sådan afslutning ikke vil være i Fællesskabets interesse. Interesserede parter blev underrettet herom og fik mulighed for at fremsætte bemærkninger. Der blev dog ikke modtaget nogen bemærkninger, der tydede på, at en afslutning ville være i modstrid med Fællesskabets interesse.

(9) Kommissionen konkluderer derfor, at antidumping- og antisubsidieproceduren vedrørende importen til Fællesskabet af visse magnetplader (3,5"-disketter) med oprindelse i Indien bør afsluttes uden indførelse af foranstaltninger -

TRUFFET FØLGENDE AFGØRELSE:

Eneste artikel

Antidumping- og antisubsidieproceduren vedrørende importen til Fællesskabet af visse magnetplader (3,5"-disketter), der tariferes under KN-kode ex 8523 20 90 og har oprindelse i Indien, afsluttes.

Udfærdiget i Bruxelles, den 20. august 2002.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 288 af 21.10.1997, s. 1.

(4) EFT C 354 af 13.12. 2001, s. 3 og 6.